
[bookmark: _Toc225514200]PROJEKTALAPÚ OKTATÁS
Jelen dokumentum az intézményben megvalósuló projektalapú oktatás pedagógiai alapelveit, szervezeti kereteit, valamint a projektek tervezésének, megvalósításának és értékelésének szabályait rögzíti. A dokumentum a szakmai program mellékleteként meghatározza a projektmódszer alkalmazásának intézményi gyakorlatát.

[bookmark: _Toc225514201]1. A projektoktatás szerepe az intézmény pedagógiai gyakorlatában
A projektalapú oktatás olyan tanulásszervezési módszer, amelyben a tanulók egy előre meghatározott időkeretben komplex feladatok megoldásával hoznak létre valamilyen konkrét produktumot.
A projektmunka során a tanulók:
· alkalmazzák a korábban megszerzett ismereteiket,
· új ismereteket sajátítanak el,
· feltárják az összefüggéseket a különböző tantárgyi területek között,
· fejlesztik együttműködési és kommunikációs készségeiket.
A tanulási folyamat egyéni, páros és csoportos munkaszervezési formákban valósul meg. A projektmódszer lehetőséget biztosít arra, hogy a tanulók aktív résztvevői legyenek saját tanulási folyamatuknak, és komplex feladatokon keresztül mélyebb megértést szerezzenek a tananyagban szereplő összefüggésekről.

Az intézmény szakmai oktatását a tanulási eredmény alapú szemlélet hatja át.
A tanulási eredmény meghatározza azokat az elvárt kimeneti követelményeket, amelyeket a tanulók a tanulási folyamat végére elérnek.
A tanulási eredmények négy dimenzió mentén jelennek meg:
· tudás
· képesség
· attitűd
· autonómia és felelősség
A projektalapú oktatás lehetőséget biztosít arra, hogy a tanulók a megszerzett tudást gyakorlati helyzetekben alkalmazzák, és komplex kompetenciákat fejlesszenek.
A tanítás–tanulás folyamatában kiemelt szerepet kapnak:
· a tevékenykedtető módszerek,
· a gyakorlatorientált tanulásszervezés,
· az élménypedagógiai megközelítések.

Az intézményben megvalósuló projektoktatás az alábbi pedagógiai alapelvek mentén történik:
· a tanulási eredményekhez illeszkedő feladatok alkalmazása,
· a tanulók aktív részvételére épülő tanulásszervezés,
· a tantárgyközi kapcsolatok erősítése,
· a kooperatív tanulási formák alkalmazása,
· a differenciált tanulásszervezés lehetőségének biztosítása,
· a gyakorlati alkalmazhatóság és az élményszerű tanulás elősegítése.
A projektek tervezése során az oktatók meghatározzák:
· a projekt célját,
· a projekt során feldolgozandó tananyagtartalmakat,
· a kapcsolódó tanulási eredményeket,
· a projekt során fejlesztendő kompetenciákat.

Az intézményben a projektoktatás tervezése az éves munkaterv részeként történik.
A projektek kialakítása során törekszünk arra, hogy:
· több tantárgy tartalma kapcsolódjon egymáshoz,
· megvalósuljanak a tantárgyközi kapcsolatok,
· a tanulók komplex feladatokon keresztül dolgozzanak.
A projektfeladatok megvalósítása történhet:
· egyéni munkaformában,
· páros munkában,
· kooperatív csoportmunkában.
A projektek megvalósításában legfeljebb három oktató együttműködése valósulhat meg.
A projektmunka produktuma elektronikus formában készül, és az elkészült dokumentáció az intézmény digitális tárhelyén kerül megőrzésre.

Intézményünkben az alábbi ágazatokban folyik szakmai oktatás:
· Honvédelem ágazat
· Szépészet ágazat
· Gépészet ágazat
· Informatika és távközlés ágazat
· Építőipar ágazat
· Élelmiszeripar ágazat
A projektalapú oktatás valamennyi képzési területen alkalmazható pedagógiai módszer.
Az órarend tervezése során törekszünk arra, hogy az egyes ágazatok számára olyan időkeretek álljanak rendelkezésre, amelyek lehetővé teszik a projektek megvalósítását.
A projektek megvalósításának helyszíne az intézmény és a duális partner. 

A projektmunka értékelése a tanulási eredmény alapú képzés elveivel összhangban történik.
Az értékelés során figyelembe vesszük:
· az elkészült produktum szakmai minőségét,
· a tanulási folyamat során mutatott fejlődést,
· az együttműködés és a csoportmunka minőségét,
· az önálló munkavégzés színvonalát,
· a kreativitást és az innovatív megoldásokat.
A projektmunka értékelése történhet:
· egy összegző osztályzattal,
· részterületenkénti értékeléssel.
A tanulók számára minden projekt esetében szöveges visszajelzés is készül, amely a tanulói e-portfólió rendszerben kerül rögzítésre.

A projektek dokumentációja a tanulók portfóliójának részét képezi.
A dokumentáció tartalmazza:
· a projekt leírását,
· a projekt célját és tanulási eredményeit,
· a projekt során alkalmazott módszereket,
· a projektproduktum bemutatását,
· az értékelést és reflexiókat.
Technikumi képzésben a 11–13. évfolyamon, a szakképző iskolai képzésben 10. és 11. évfolyamon tanévenként projektzáró bemutatót szervezünk, amelynek keretében a tanulók bemutatják az elkészült projektmunkákat.

	Projekt eleme
	Leírás

	Projekt címe
	“Célkeresztben az ismeretlen” - Interaktív katonai járőrtevékenység

	Feladat leírása
	A projekt során a tanulók közösen, az iskola székhelyén, illetve tágabb vonzáskörzetében feltérképezik, 4-5 fős csoportokban „felderítik”, meghatározzák és felkeresik a különböző állomáshelyeket, amelyek a békefenntartás járőrtevékenységei során fellépő kihívásokat jelenítik meg. A járőrtevékenység megvalósítása során a honvédelmi-katonai ismereteik bővülnek, az együttműködési készségük, a kommunikációs képességük fejlődik és a digitális technológia használatuk szélesedik, magabiztosabbá válik. A tanulók együttműködve társaikkal fejlesztik a fegyverhasználati, térkép és térképolvasási, tájékozódási képességüket. A projekt produktuma egy általuk megvalósított katonai járőrtevékenység végrehajtása, a hozzákapcsolódó járőrállomások feltérképezése, felderítése, az állomásokon felmerülő kihívások önálló értelmezése és feldolgozása, csoportos leküzdése, melynek megvalósítása és bemutatása a projekt végén digitális alapokra helyezett összefoglaló jelentés formájában készül el.

	Érintett tantárgyak köre
	Alapszintű katonai ismeretek II., Ágazattechnikai ismeretek II., Alaki rendgyakorlatok II., Geopolitikai földrajz II., Testnevelés, Fizika, Matematika, Digitális kultúra

	Évfolyam
	11. évfolyam

	Időtartam
	12 foglalkozás

	A tananyag célrendszerét kifejtő kérdések
	Miért kell újra építeni a békét?
Mi a jellemző a háborús konfliktusok utáni kihívásokra? 
Hogyan járulnak hozzá a béke fenntartásához a fegyveres erők?
Milyen kihívások érhetik a békefenntartókat? Milyen feladatokat kell ellátnia a katonai járőrnek? 
Milyen helymeghatározó módszerek lehetségesek?
Miben tér el és miben közös a térkép és térképnélküli tájékozódás?

	Értékelési terv
	- Csoportmunka és kooperáció: 20%
- Feladatmegoldás, önálló értelmezés: 30%
- Prezentáció: 30%
- Önálló reflexió és önértékelés: 20%
Értékelés szempontjai: kreativitás, szakmai helytállás, együttműködés, kommunikáció, prezentáció minősége.

	Projekt menete
	 1-2. foglalkozás
A projekt megkezdése előtt a projektvezető kijelöli a szükséges szakmai és közismereti tantárgyak körét, megalkotja a kapcsolódó tantárgyak oktatóiból a projekt mikro oktatói testületét, akiknek a projektvezető egy értekezlet keretében ismerteti a projekt lényegét, céljait, a projektbe kapcsolódó osztályt/osztályokat vagy csoportot/csoportokat a tervezett megvalósítási időtartamot. A mikro oktatói testület tagjai: a projektvezető, az instruktor, a kapcsolódó szakmai és közismereti tantárgyak oktatói, a duális partner által kijelölt személy vagy személyek, az érintett osztályok, csoportok (szakaszok) parancsnokai. A mikro oktatói testület tagjai közösen összeállítják a projekthez szükséges eszközök jegyzékét, hozzárendelik a munkafolyamotokhoz a teremigényeket, az egyes tárgyakhoz tervezett óraszámokat, a kiemelt témaköröket és határidőket, mindenki számára  elérhetővé teszik. A projekt megkezdése előtt a kapcsolódó duális partnerekkel, valamint az intézmény vezetésével egyeztetés szükséges. 
A feladatok részleteiben:
Projektvezető: Megtervezi és elkészíti a projekttervet, kapcsolatba lép a leendő mikro oktatói testület tagjaival, létrehozza és koordinálja a mikro oktatói testület munkáját, kapcsolatot tart az iskola vezetésével, felméri a projektfeladatokhoz rendelkezésre álló eszközök mennyiségét és minőségét, nyilvántartása alapján tájékoztatást tart a szükséges pótlásról, kiegészítésről, gondoskodik a logisztikai biztosításról.
Szakmai és közismereti oktatók: Megtervezik a szükséges ismereteken alapuló foglalkozásokat.
Duális partner: A Honvédelmi Minisztérium által a szakképző intézményhez rendelt katonai alakulat kijelöli a projektfeladatban általuk képviselt személyt, vagy személyeket. A kapcsolattartó összeköttetést biztosít, tájékoztat szükség esetén, anyagi technikai eszközöket és humánerőforrást igényel a duális partnertől a projektterv komplex megvalósítása érdekében.
Az érintett osztályok (szakaszok) szakaszparancsnokai: részt vesznek az előkészítő foglalkozáson, ahol döntési joggal nem, de észrevételi javaslattal élhetnek. 
A feladatok megvalósítása során törekedni kell a digitális eszközök használatára. A tervezés, nyilvántartás táblázatkezelő programok segítségével, az időpontok egyeztetése naptárkezelő alkalmazás használatával, a konferenciabeszélgetést pedig online csapatmunka segítő alkalmazással kell megvalósítani.

3-10. foglalkozás: Ráhangolódás a témára
Testnevelés óra: Állóképesség javítása, kislabda dobás technikájának gyakorlása. (2 óra)
Fizika: Newton törvényei, a tehetetlen test mozgása a ráható erők jellemzői. A gravitáció és a súrlódás hatása. (1 óra)
Matematika: Egyszerű matematikai, logikai feladatok készítése és megoldása. Arányok, százalékszámítás alkalmazása játékos feladatokban.
Szövegértelmezés gyakorlati feladatokban. (1 óra)
Digitális kultúra: Mobil és webes eszközök használata, szövegszerkesztés, bemutató tervezés. (2 óra)
Ágazattechnikai ismeretek: A légfegyver felépítése, működésének jellemzői, a röppálya elemei, a helyes lőállás és célzás. (2 óra)
Alapszintű katonai ismeretek: A béke fenntartásban alkalmazott katonai járőrtevékenység jellemzői, a velük szembeni kihívások. A terepi tájékozódás alapjai, a katonai helymeghatározó rendszerek alkalmazása. A harctéri sebesültellátás gyakori esetei. (2 óra)
11-12. foglalkozás: „A kerekasztal lovagjai” stratégiai megbeszélés
A tanulók „parancsnoki eligazító és feladatszabó értekezlet” keretében ötletbörzén vesznek részt a szakképző intézmény kijelölt helyiségében. A projektvezető oktató tájékoztatja az osztályt (szakaszt) a projektfeladatról, a járőrtevékenység komplexitásáról, a tájékozódás jelentőségéről, a várható feladatokról és az azokat megjelenítő térben és időben eltérő állomásokról. Az oktató a későbbiekben koordinálja a csoportok megalakulását és a projektfeladatra történő felkészülésüket. A tanulókat tájékoztatja arról, hogy az előttük álló feladat a NATO fegyveres erőinek békemissziós, nevezetesen a hadműveleti területeken (pl. Afganisztán) alkalmazott eljárásmódjainak, a járőr katonákkal szembeni kihívásoknak egy játékos leképezése. Feladatuk 4-5 fős csapatok (a továbbiakban: rajok) megalakítása. A parancsnokok kiválasztása a mikro oktatói testületben is helyet foglaló szakaszparancsnokuk irányításával két féle módon valósulhat meg. Alapesetben az osztály (szakasz) és rajparancsnokai, második lehetőségként a – békefenntartásban résztvevő járőrökkel szembeni kihívás ismerete alapján – a tanulók a projektfeladatra rajparancsnokokat választanak: a rátermettség, a problémamegoldó- és szervezőképesség, valamint a kiválasztott személlyel szembeni bizalom alapján. Kiválasztják a vezetőjüket (továbbiakban: rajparancsnokukat), és az alábbi témakörökben megkezdik a csoportos kutató és tervező tevékenységüket. (Az internetes keresés-kutatásban a projektvezető segítséget és támpontot ad az előttük álló feladatok, a járőrállomások jellemzőinek bemutatásával. A csapatoknak minden témakör tekintetében fel kell készülniük, ezért a feladatok elosztása csapatonként nem, de csapaton belül kívánatos.) (1 óra)
· a békeműveletek fajtái
· a békefenntartás jellemzői
· a katonai járőr feladata és a vele szemben támasztott kihívások
· a NATO harctéri sebesült ellátása
· a kézi lőfegyverek fajtái, működésük jellemzői
· a röppálya jellemzői
· az UTM és földrajzi koordináta-rendszer átválthatóságának digitális lehetősége az internet segítségével
· a térkép tájolása és helymeghatározás.

A csapatok a keresések eredményeit összegzik, és egy, a későbbiekben is felhasználható prezentációba építik, amelyet a projekt termékének részeként a záró foglalkozáson előadnak.


	A projekthez szükséges anyagok és eszközök
	informatikai eszközök, internet-elérés, kislabda, elsősegély-felszerelés (demonstrációhoz)

	Projekt eleme
	Leírás

	Projekt címe
	Ismerd meg a bőröd! – a micellás víz titka!
Micellás víz a gyakorlatban

	Feladat leírása
	A projekt célja, hogy a tanulók megismerjék a bőr anatómiai felépítését és élettani működését, megértsék a bőrtípusok jellemzőit és a leggyakoribb működési zavarok okait. A tanulók elméleti tudásukra építve gyakorlati tapasztalatot szereznek egy kozmetikai termék, a micellás víz elkészítése során, miközben felismerik a hatóanyagok szerepét és a kozmetikumok bőrre gyakorolt hatásait.
A projekt hozzájárul a tudatos bőrápolási szemlélet kialakításához, fejleszti a tanulók szakmai gondolkodását, problémamegoldó képességét, kreativitását és együttműködési készségét.
· a projekt feladatainak megismerése
· információgyűjtés és rendszerezés szakmai forrásokból
· a bőr jellemzőinek és a kozmetikai alapanyagok hatásainak vizsgálata
· micellás víz elkészítése recept alapján
· a munkafolyamat dokumentálása
· prezentáció készítése és bemutatása
önértékelés
A projekt eredményeként a tanulók egy saját készítésű micellás vizet állítanak elő, amelynek elkészítése során alkalmazzák szakmai ismereteiket.

	Érintett tantárgyak köre
	Kozmetikai kémia, kozmetikus anyagismeret, irodalom, idegen nyelv, matematika, digitális kultúra

	Évfolyam
	11. évfolyam

	Időtartam
	24 óra

	A tananyag célrendszerét kifejtő kérdések
	Hogyan épül fel a bőr (bőr rétegei)?
Milyen alapanyagok szükségesek a micellás víz készítéséhez?
Milyen fizikai változások történnek?
Hogyan működik a micella?

	Értékelési terv
	- Csoportmunka és kooperáció: 20%
- Feladatmegoldás, önálló értelmezés: 30%
- Prezentáció: 30%
- Önálló reflexió és önértékelés: 20%
Értékelés szempontjai: kreativitás, szakmai helytállás, együttműködés, kommunikáció, prezentáció minősége.

	Projekt menete
	1-6. óra:
Projektindítás:	A projekt célja, a micellás víz szerepe a bőrápolásban
A bőr, mint szerv	Sejt, szövet, szerv, epidermis, cutis, subcutis
A bőr funkciói	Védelem, hőszabályozás, kiválasztás, faggyútermelés
Hidrolipid réteg	Savköpeny, pH, bőrfelszín egyensúlya
Letisztítás szerepe	Szennyeződések, faggyú, smink
Micellás víz elmélete	Micella fogalma, felületaktív anyag
7-12. óra:
Bőrtípusok	Normál, alipikus, dehidratált, szeborrheás, kombinált
Működési zavarok	Dehidratáltság, akne, gyulladás
pH jelentősége	Sav-bázis fogalom, bőr optimális pH-ja
Micellás víz összetevői	Víz, tenzid, tartósítószer
Alapanyagok tulajdonságai	Oldhatóság, koncentráció
Recept értelmezése	Arányok, tömegszázalék
13-18. óra:
Méréselőkészítés	Tömeg- és térfogatmérés
Biztonság	Labor- és balesetvédelem
Micellás víz készítése I.	Alapanyag kimérés
Micellás víz készítése II.	Keverés, homogenizálás
Tapasztalatok rögzítése	Fizikai változások
Csomagolás, címkézés, Termékazonosítás
19-24. óra:
Hatásmechanizmus	Hogyan működik a micella?
Bőrtípushoz igazítás	Melyik bőrnek milyen formula?
Otthoni rutin	Letisztítás lépései
Prezentáció készítés	Szakmai összefoglalás
Prezentációk	Bemutatás
Projektzárás	Értékelés, önértékelés

	A projekthez szükséges anyagok és eszközök
	Anyagszükséglet 100 ml-hez (34fő x 100 ml): 
•	8,3g kálium szorbát
•	41,7g desztillált víz
•	70g rózsa virágvíz
•	4g hab tenzid
•	0,6g (kb. 19 csepp) kálium szorbát
•	25,4g frakcionált kókuszolaj
· csomagolóanyag, díszítőanyag 
· rajzlap, vonalzó, grafit ceruza, színes ceruza, filctoll, színes papír, ragasztó, olló

	Projekt eleme
	Leírás

	Projekt címe
	Munkavédelmi kalauz

	Feladat leírása
	A projekt során a tanulók csoportokban készítenek bemutatót a fémipari megmunkálásokról, szerszámokról és a hozzájuk kapcsolódó munkabiztonságról. Az elkészült bemutatókat az osztálynak mutatják be. Minden eszközről fotóval ellátott dokumentumot hoznak létre, amit egy tudástárként használhatnak a tanulók egy digitális közös felületen. Az általuk készített online tudástár bárhol, könnyen a kezükben lévő mobil eszközről elérhető lesz.

	Érintett tantárgyak köre
	Gépészeti ismeretek, munkavédelem, digitális kultúra

	Évfolyam
	2/10., 11. évfolyam

	Időtartam
	14 óra

	A tananyag célrendszerét kifejtő kérdések
	Hogyan vigyázzunk egymásra?
Miért fontos az emberek számára a munkahelyi biztonság?
Milyen célok érdekében alkották meg a munkavédelmi törvényt, kire vonatkozik?
Mit jelent a biztonságos eszközhasználat a műhelyben?
Milyen szintű jogszabályok szabályozzák a munkavédelmet hazánkban?
Milyen kötelezettségei vannak a munkáltatónak a munkavédelmi feladatokkal kapcsolatban?
Miért fontos a szerszámok karbantartása?
Mi a feladata a kézi eszközöknek?

	Értékelési terv
	- Csoportmunka és kooperáció: 20%
- Feladatmegoldás, önálló értelmezés: 30%
- Prezentáció: 30%
- Önálló reflexió és önértékelés: 20%
Értékelés szempontjai: kreativitás, szakmai helytállás, együttműködés, kommunikáció, prezentáció minősége.

	Projekt menete
	1. foglalkozás: 
A projekt megkezdése előtt felmérjük a tanulók jelenlegi tudását, ehhez az oktatónak az előzetes tudásmérő feladatlapot fel kell tölteni egy digitális tudásmérő felületre (Google tanterem; Teams). A felmérés célja, hogy megnézzük, milyen tudással rendelkeznek már a diákok és milyen elképzelésük van a projektet illetően. Sokféle munkatapasztalattal rendelkezhetnek nyári munkák alkalmával vagy szervezett diákmunka által. A családi környezetből vagy ismerősöktől szerezhettek információt a munkabiztonságról. Az érdeklődés felkeltése érdekében olyan kérdéseket teszünk fel, amelyekre tudják a választ, de olyan kérdéseket is, amelyekre nem tudják a választ és nem hallottak róla (1. sz. melléklet). Az oktató a tanulóknak létrehoz egy közös tárhelyet, (pl. Google Drive; Dropbox) egy mappát, ahová a kész bemutatók és ismertetők felkerülnek további felhasználásra. A tanulók által javasolt online közös felületet is elfogadhatjuk, ha van olyan, aki vállalja a felület létrehozását, megosztását a többi tanulóval. Javaslom, hogy először kérdezzük meg a tanulókat, hogy ők milyen megoldást ajánlanak, ha nincs, akkor tegyük meg mi a javaslatot. Nem az oktatóknak kell mindent előkészíteni, csak a folyamatot jelölje ki.
2. foglalkozás: 
Ráhangolódásként beszélgetünk arról, hogy mivel fognak foglalkozni a gyakorlati órákon, milyen digitális eszközöket fognak használni. A feladatok megbeszélése előtt fel kell mérni azt, hogy a bemutatók készítésével milyen szinten állnak a tanulók. Milyen eszközökön tudnak dolgozni, és milyen eszköz áll rendelkezésükre, milyen szoftvereket ismernek a projekt megvalósításához (2. sz. melléklet).
3. foglalkozás: Csoportalakítás és a feladatok elosztása: Kettő-négy fős csoportokat alakítunk ki, osztálylétszámtól függően (minimum 2 fős csoportok szükségesek a projekt megvalósításához). Az osztály létszámától függ, hogy egy csoportba hány tanuló fog együtt dolgozni. Az oktatótól függ, hogyan alakít csoportokat. Amennyiben az oktató ismeri a tanulókat, akkor a tanulókra bízhatja a választást, hogy kivel szeretnének együtt munkálkodni. Az oktatónak az erőviszonyokat is ismerni kell az osztályban, a tanulók egyenletes leterheltségének biztosítása végett. 
Témakörök kiosztása a csoportok számára (a 9 témakör lefedi a teljes tananyagot). 
1. Az előrajzolás eszközei és módszerei 
2. A darabolás eszközei és technológiái 
3. Egyszerű lemezalakítások 
4. Kézi forgácsolóeljárások 
5. A furatmegmunkálás technológiái 
6. Egyszerű kötések létrehozása (menetes kötés, szegecskötés, ragasztás, lágyforrasztás) 
7. Hossz- és szögmérő eszközök alkalmazása 
8. Az alak- és helyzettűrések ellenőrzési módszerei 
9. A mérési eredmények dokumentálása, a kész alkatrészek minősítése 
Az osztály és csoportok létszámától függ, hogy a fenti témaköröket hogyan osztjuk ki. Az ideális az, ha egy csoport egy témakört kap. Ha kislétszámú az osztály, akkor inkább ne célozzuk meg a teljes témakört, csak annyit, amit az osztály meg tud valósítani. A többi témakört a tanév hátralévő idejében is fel tudjuk dolgoztatni a tanulókkal. Ha elfogadják ezt a típusú foglalkozást, akkor örömmel fogják folytatni a tananyag teljes feldolgozását.
4. foglalkozás: Az első feladat, hogy a kiosztott témákhoz egy ötletbörze keretében a csoport megkeresi azokat az eszközöket, amiket használnak. Az oktató feladata, hogy a tanulókkal közösen értékelje az ötletbörze listáját. Itt kell meghatározni minden témához, hogy milyen eszközök tartoznak hozzá, és a csoport az ellenőrzőlistán pontosan meghatározza a bemutatásra kerülő eszközöket. Minden témához ellenőrzőlistát kapnak a csoportok (3. sz melléklet). A tanulóknak az eszközök listájához a tanműhelyben vagy interneten, vagy szakmai könyvekből kell kutatómunkát végezni. Az ellenőrző lap abban segíti a munkájukat, hogy minden eszközt, amit megtalálnak, a bemutatójukban ismertetni kell, hogy hogyan néz ki, mire használjuk, milyen baleseti veszélyek vannak, amire oda kell figyelni és milyen karbantartást igényel a szerszám vagy gép. A sajátos nevelési igényű tanulók esetén az eszközlistát az oktató összeállítja. Szükség esetén szakmai könyvek az iskolai könyvtárban megtalálhatóak, ami segítheti a munkájukat.
5. foglalkozás: 
A bemutatókészítés lehetőségeit beszéljük meg a csoportokkal. A bemutató típusát a csoportok határozzák meg, az oktató csak akkor adjon ötleteket, ha a csoport nem tud megegyezni vagy tanácstalan. Maradjuk háttérben, mert biztos van ötletük a tanulóknak és van tapasztalatuk a bemutató készítésben, mert a digitális kultúra órákon foglalkoztak a bemutató készítés szabályaival és készítettek egyszerű bemutatókat. Amennyiben a csoportoknak több segítségre van szükségük (sajátos nevelési igényű tanulók), akkor az oktató megmutathat egy saját készítésű bemutatót. A bemutató hossza 6-10 perc. A bemutatóban saját képeket vagy rövidfilmeket állítsanak össze. A bemutatóban felhasználásra kerülő képanyagokat elsősorban az iskolában készítik el a tanulók (tanműhelyben).
6-7. foglalkozás: 
A bemutatóhoz a fotók vagy filmek elkészítése. A bemutatókhoz a fotókat vagy filmeket a tanulók a tanműhelyben készítik el. Az oktatónak lehetőséget kell biztosítani, hogy minden csoport megkapja a tanműhelyben rendelkezésre álló eszközöket, hogy a felvételeket el tudják készíteni. Ez a csoportok számától és az eszközök számától függ, ezt az oktatónak kell előre felmérni. Ha nincs idő hosszú projektfeladatra akkor kevesebb témakört dolgozzunk fel. Időigény: csoportonként 10-15 perc.
8-9. foglalkozás: A bemutatók elkészítése. A projekt elején azért mértük fel a digitális eszközöket, hogy tudjuk, hogy a feladatokat meg tudják-e oldani a tanulók. Amennyiben nincs megfelelő eszközük, akkor az iskolai informatikai eszközöket kell a rendelkezésükre bocsájtani. Kérjünk segítséget a digitális kultúrát tanító kollégáktól, hogy az eszközökön legyen lehetőségük dolgozni a tanulóknak. Minden szoftvernek nincs mobiltelefonos alkalmazása, ezért van szükség arra, hogy számítógépet tudjanak használni a tanulók és együtt dolgozzanak, ne egy csoporttag készítse el a feladatokat. Az oktató minden segítséget adjon meg a tanulóknak, minden foglalkozáson legyen ott velük, ha bármilyen problémába ütköznek, legyen kitől segítséget kérni.
10-12. foglalkozás: A prezentációk bemutatása. A témakörök egymásra épülése miatt adott sorrendben hallgassuk meg a prezentációkat. Egy tanítási órán 2-3 db bemutatót tervezzünk megtekinteni. Minden prezentáció után értékeljük a csoport munkáját. (5. sz. melléklet) A tanulók egy önértékelő lapon mutatják meg, hogy milyen munkamegosztással dolgoztak és mennyire elégedettek egymás munkájával. (6. sz melléklet) A bemutatott prezentációkat egy online közös felületre fogja minden csoport feltenni, hogy a többiek ebből tudjanak tanulni.
13. foglalkozás: Az elkészített bemutatókból minden eszközről készítenek a tanulók egy önálló szöveges dokumentumot, amit fotóval együtt töltenek fel az előre kiválasztott fájlmegosztó, közös online felületre. Sablont kapnak a csoportok, hogy az eszközökről minden fontos információt tartalmazzon a leírás. A sablon segíti a tanulókat, hogy a bemutatóban az eszköz tulajdonságai, balesetveszélyei és karbantartása legyen a központban (4. sz. melléklet). Az oktató segítse a csoportok munkáját, figyelje meg, hogyan tudnak együtt dolgozni; ha tanácstalanok, akkor támogató kérdésekkel próbálja jó irányba terelni a feladatmegoldást. A projekt végén minden tanuló számára elérhető az a tudástár, amelyben a műhelyben használt eszközökről tud biztos információt szerezni. Az eszközökről rövid szöveges bemutatást készítenek a tanulók informatikai eszközön. A leírást a véglegesítés előtt az oktató ellenőrzi, hogy hibás információ ne kerüljön továbbadásra a tanulócsoportok között. 
14. foglalkozás: A projekt értékelése. Az értékeléseket pontszámokra váltjuk és a projekt teljes időtartama alatt vezetni fogjuk, mint egy eredményjelző táblát. Erre egy tanulót kérhetünk fel, aki kiválaszthatja, hogyan szeretné ezt digitális eszközön nyilvántartani úgy, hogy bárki bármikor meg tudja nézni. Ha nincs olyan tanuló, aki ezt vállalná, akkor fel kell ajánlani egy egyszerű táblázat vezetést, amit meg kell osztani a többiekkel (7. sz. melléklet).
További bővítési lehetőség: A technológiák bemutatása, mert ez a tudástár egy ellenőrzött, csak a tanulók biztos tudását elősegítő anyagokat tartalmaz. A szakmát tanulók még nincsenek akkora tudás birtokában, hogy a világhálón megtalálható tananyag tartalmakból ki tudják szedni azt, ami az alapvizsgához vagy a szakmai vizsgához feltétlenül szükséges. Oktatói irányítással konkrét témára, feladatra, tevékenységre megjelölt digitális anyagok elkészítése a tanulók által. Az anyagok ábrákat, magyarázó szöveget videót, fotókat tartalmaznak, amit a digitális kompetenciájuk szerint készíthetnek el változatos formában. Közös online felületre feltöltve elérhetővé teszik minden osztálytárs számára, lehetőség szerint mobiltelefonon is elérhető legyen az elkészített anyag.

	A projekthez szükséges anyagok és eszközök
	Mérőeszközök, kisgépek, szerszámok,
Gépész munkahely munkapaddal, gépész forgácsoló és szerelő kéziszerszámok, Előrajzolás eszközei, Fémipari mérőeszközök és ellenőrző eszközök, Különböző fogók, Lágyforrasztás eszközei, Szegecskötés (csőszegecs, popszegecs) csavarkötés létesítésének eszközei, Védőfelszerelések

	Projekt eleme
	Leírás

	Projekt címe
	Gondolkodó Gépek: Az emberi értelem digitális mása

	Feladat leírása
	A projekt során a tanulók megismerik, hogy milyen hatással van a mesterséges intelligencia, azon belül a kognitív számítás a hétköznapi életünkre. A robotokkal kapcsolatos eddigi ismeretek összefoglalása után a csapatok egy-egy robotot építenek. A tanulók csoportokban végeznek kutatást, a megépített robot és a kognitív számítás segítségével értelmezik a világot: érzékelés, tanulás és tapasztalat útján. A csoportok ezek után egy hackathonon vesznek részt, ahol ötleteiket egy önálló, kognitív tartalmú projektté formálják. A projekt eredménye a munka során keletkező leírások, kódok verziókezelőbe rendezett összessége, és az ötletversenyen készült Watson AI alkalmazások.

	Érintett tantárgyak köre
	idegen nyelv, történelem, digitális kultúra

	Évfolyam
	11. évfolyam

	Időtartam
	22 óra

	A tananyag célrendszerét kifejtő kérdések
	Milyen világot teremt a mesterséges intelligencia?
Hogyan lehet összekapcsolni egy egyszerű robotot a kognitív felhőszolgáltatásokkal?
Hogyan programozhatók a kognitív rendszerek?
Hogyan használható a kognitív számítás hétköznapi problémák megoldására?
Milyen jógyakorlatok léteznek a robot-ember interakciók tervezése során?
Milyen képességek rendelhetők a TJBOT-hoz?
Hogyan javítható az interakciók pontossága?
Milyen más robotok valósíthatók meg az alaproboton kívül?
Milyen Watson AI alkalmazások hozhatók létre a felhőben?

	Értékelési terv
	- Csoportmunka és kooperáció: 20%
- Feladatmegoldás, önálló értelmezés: 30%
- Csoportbeszámoló: 30%
- Önálló reflexió és önértékelés: 20%
Értékelés szempontjai: kreativitás, szakmai helytállás, együttműködés, kommunikáció, prezentáció minősége.

	Projekt menete
	A robotok és mi (1-4. foglalkozás)
A bevezető rész célja a ráhangolás. Ehhez a robotokkal kapcsolatos ismereteinket összegezzük, a cél az, hogy a robot, a robotokról alkotott kép hogyan jelenik meg a különböző művészeti ágakban.
Minden csoport kiválasztja a csoportja számára közös dokumentumok szerkesztését, és a gyűjtött állományok tárolását lehetővé tevő eszközt. 
Hogyan jelenik meg a robotokról alkotott kép a különböző művészeti ágakban?
Minden csoport egy-egy témát választ a következőkből:
· robotos filmek (filmkatalógus készítése); 
· robotok az irodalomban (hazai és nemzetközi kitekintés – irodalomlista, szemle); 
· robotok a játékok világában (kategorizálás – pl. oktatási robotok, ipari robotok, kollaboratív robotok, - és a kategóriák bemutatása);
· robotok a videojátékokban (játékkatalógus, TOP 10, hogyan jelennek meg a robotok a játékokban?)
· Mesterséges intelligencia a videójátékokban – (FSM, MCST algoritmusok)
A csapatok bemutatják a kutatásuk eredményeit. A bemutatók hossza maximum öt perc. A viszonylag rövid idő miatt egy csapattag mutatja be a közös munka eredményét! A bemutató közben a többi csoport a 3-2-1 módszer alapján a rendelkezésre álló jegyzetlapon rögzíti. 
A bemutatók után minden csapat megkapja a többi csapat által készített jegyzetlapot. (A jegyzetlap online formában legyen, ha lehetséges!) A jegyzetlapokon található kérdéseket, észrevételeket és javaslatokat összegzik, minden csapat egy-egy dokumentumban.
A segítő oktató, mint moderátor a csapatokat felkéri, hogy ismertessék az összegzést. Válaszoljanak a kérdésekre, reagáljanak a megjegyzésre és a javaslatra is.
A moderátor megkéri a csapatokat arra is, hogy 5 állítást fogalmazzanak meg a kutatásuk alapján a robot és ember viszonyáról. Az állítások színes papírlapokra is kerülhetnek, és akkor minden csapat kitűzi őket a közös falra, de használható erre a Stormboard felülete is.
A csapatok közösen alkossák meg az öt állítást, a csapatonként megfogalmazott állítások közül, és készüljön belőle egy plakát! Alkossuk meg együtt a projektünk mottóját! Ha sikerül ebből egy jelmondatot kialakítani, akkor ez lehet a projekt mottója!
Első találkozás a TJBot-tal (5-6. foglalkozás)
A csapatok nézzék meg közösen a következő kisfilmet:
IBM TJBot - https://www.youtube.com/watch?v=R5y1JbAErBg
A csoportokból két azonos létszámú csapat alakul:
· Az egyik csapat elkezdi összerakni a robot testét. 
Ha ez 3D nyomtatással készült, akkor a szerelés ábra alapján összerakják. Ha szükséges, sorjázzák! Ha valami gond van, akkor segítséget kérnek a műhelyfelelőstől, vagy az oktatójuktól!
Ha kartonból készült elemekből áll a test, akkor a megfelelő hajtásokat elvégezve az útmutató alapján (https://youtu.be/k928MQmD0oc )
· A másik csapat pedig az elektronikai alkatrészek csatlakoztatását végzi el.
A robot összeállításának lépéseit a következő helyeken találják:
Ha a robot testét kartonból szeretnék kivágni:
Build TJBot Out of Cardboard
https://www.instructables.com/Build-TJ-Bot-Out-of-Cardboard/
Ha a robot testét 3D nyomtatással szeretnék elkészíteni:
How to 3D Print a TJBot
https://www.instructables.com/Build-a-3D-Printed-TJBot/
Az ötletgazda, IBM összeállítási javaslatai olvashatók itt:
IBM TJBot
https://github.com/ibmtjbot/tjbot
Ha mindkét páros végzett, akkor a páros egyik tagja helyet cserél a másik páros egyik tagjával. A helyén maradó tag bemutatja az összerakás folyamatát, és közösen ellenőrzik, hogy helyesen történt-e ez! Ha szükséges, akkor módosítják.
Ezután közösen készre szerelik a robotot.
Bevezetés a TJBot programozásába és a Watson AI használatába (7-8. foglalkozás)
AZ IBM Cloud megismerése, regisztráció (1 foglalkozás) – csak ingyenes API-k szükségesek, illetve a Lite licenc lehetővé teszi, hogy a felhasználó egy adott API szolgáltatást 500 percig használhasson. Minden diák önállóan végzi a regisztrációt.
Ismerkedés a WATSON API-kkal (1 foglalkozás) A regisztráció után önállóan megismerkednek a TJBot fejlesztésekor használatos API-kkal, Speech To Text, Text to Speech, Tone Analyzer, stb.
Az IBM történetének egyik legfontosabb mérföldköve volt a Watson megalkotása. A felhő alapú kognitív technológiai innovációk révén ez már használható az egész világon. Ez olyan szoftverek, szolgáltatások és appok új generációját jelenti, amelyek a kognitív technológiára építenek; használatuk során tanulnak az emberi interakciókból és adatokból, gondolkoznak, természetes nyelven kommunikálnak, miközben a big datát elemezve komplex kérdésekre is villámgyorsan adnak válaszokat.
Building Robots with TJBot - CognitiveClass.ai online kurzus (9. - 11. foglalkozás)
Kezdő szintű angol nyelvű kurzus, amelynek elvégzését egy online kitűzővel ismerik el!
A feladat:
· regisztrálni a CognitiveClass.ai oldalon: https://cognitiveclass.ai/
· elvégezni a Building Robots with TJBot kurzust
· egyéb a témához tartozó kurzusok is elvégezhetőek
A kurzus elvégzéséhez az oktatónak támogatást kell adni a tanulók számára, hogy a honlap elérése, a regisztráció, a kurzus kezelése ne okozzon problémát (amennyiben igen, segítsen azok megoldásában). 
A kurzus elvégzése után lehetőleg mindenki kapja meg a kitűzőjét.
A robot tevékenységeinek feldolgozása a csoportokban	(12 -15. foglalkozás)
Az elvégzett kurzus tematikája alapján néhány javasolt tevékenység feldolgozása a csoportokban. A TJBot (fizikai robot) megmozdul, beszél stb. Tapasztalatgyűjtés csoportokban, majd tudásmegosztás. (A tudásmegosztás a szakértői mozaik módszer segítségével történik. Ez egy olyan kiscsoportos tanulásszervezési módszer, amely a rendelkezésre álló források csoportok közötti felosztásán és feldolgozásán alapul.)
Szakértői mozaik módszerről bővebben itt olvashat: http://janus.ttk.pte.hu/tamop/tananyagok/egyiptom_programcsomag/4_szakrti_mozaik.html (2021.01.19.)
Minden csoport választ egy témát:
•	Kar mozgatása; a LED használata
•	A kamera használata
•	Beszéd konvertálása szöveggé
•	Nyelv fordítása
•	Beszéljen a robot (text to speech)
Az első órában történik a téma feldolgozása, a többi időben pedig a tudásmegosztás.
A csoportok a szakértői mozaik módszer segítségével megtanítják egymást a saját témájukra.
TJBot Mini - Hackathon (16 -22. foglalkozás)
A hackathonok[footnoteRef:1] olyan ösztönző összejövetelek, amelyeken a tanulók csapatokban dolgoznak viszonylag rövid ideig, és a cél: közösen találni megoldást egy adott kihívásra. [1: ] 

Minden csapatnak van egy működő robotja, és ismeri az alapvető kognitív szolgáltatásokat. Ezek ismeretében egy egyedi, önállóan megtervezett, és kivitelezett TJBot projekt létrehozása a cél. 
Feladat: Milyen új funkciót, megoldást lehet létrehozni, ha a cél az iskolában a tanulók (mindennapi) életének megkönnyítése? (Ebben a részben lehetőség van a csapatok/csoportok újra alakítására, újra szervezésére.)
A projektverseny végén minden csapat bemutatja a projektjét 5 percben. 
A projektek bemutatása lehet közösségi formában, egy kisebb rendezvény keretén belül, ahova meghívjuk az intézmény, a település vezetőit. A meghívott vendégek lehetnek zsűritagok is. Ha nem lehet megszervezni egy ilyen rendezvényt, akkor egy .mp4 videó formátumban kell elkészíteni, úgy, hogy tartalmazza a bemutatót, a robot demót. Ha valamilyen külső körülmény indokolja, akkor a rendezvény online is megrendezhető. Ez nagyon komoly háttérmunkát igényel. Sok intézmény szerzett már ilyen gyakorlatot, és ezt felhasználva, az online térben is megrendezhető. 
Szerencsés lenne, ha a projekt/csapat bemutatná a GitHub-on végzett tevékenységét is!
A pályázatokat a következő kritériumok alapján értékeli a zsűri: újszerűség (innovativitás), megvalósíthatóság és az iskolára, a társadalomra gyakorolt lehetséges hatás.


	A projekthez szükséges anyagok és eszközök
	Asztali számítógép, vagy tanulói laptop. Lézervágó, 3D nyomtató – A Digitális Közösségi Alkotóműhelyekben megtalálható berendezések erre alkalmasak. Elektronikai alkatrészek, TJBot, internet hozzáférés.



[bookmark: _Toc225514213]8. 5. ÉPÍTŐIPAR ÁGAZAT

	Projekt eleme
	Leírás

	Projekt címe
	“Épített Intelligencia: Új korszak a lakókörnyezetben”

	Feladat leírása
	A projekt során a tanulók képessé válnak az egyes építőipari szakmák tevékenységeinek beazonosítására, elkülönítésére és az építőipari folyamat megfelelő technológiai sorrendjének felállítására. Az épületekkel szemben támasztott követelményekre építve, csoportokban együtt dolgozva megismerik az okos épület legjellemzőbb részeit és működését, valamint ezeknek a fenntarthatósággal és az energiatakarékossággal való összefüggését. A tanulók az intézmény Digitális Közösségi Alkotóműhelyében a legkorszerűbb digitális technológiák (lézervágás, lézergravírozás, mikrokontroller-programozás, 3D tervezés, 3D nyomtatás) felhasználásával okos épületet, vagy épületrészt alkotnak. Az alkotási folyamat során a tanulók változatos digitális eszközöket alkalmaznak, ismereteiket dokumentálják, és a projekt folyamatáról egy elektronikus kiadványt készítenek.

	Érintett tantárgyak köre
	Matematika, Digitális kultúra, Idegen nyelv, komplex szakmai ismeretek

	Évfolyam
	1/10. évfolyam

	Időtartam
	24 óra

	A tananyag célrendszerét kifejtő kérdések
	Hogyan hat épületeinkre a korszerű technológia? Mi az az okosház, és hogyan működik? Hogyan szolgálhatja egy okosház a környezetvédelmet és a fenntarthatóságot? Miért időszerű téma jelenleg az intelligens épület? Egy épület megvalósítási folyamatában hol jelenik meg a digitalizáció (a tervezéstől a megvalósításig)? Mik azok a szenzorok, és milyen feladatot látnak el egy intelligens épületben? Milyen tervezési szempontokat kell figyelembe venni egy okosház(részlet) tervezésekor? Hogyan vezérelhetők egy okosház elemei? Milyen logikai kapcsolatban vannak egymással egy intelligens épület berendezései? Miért kell terveket készíteni egy épülethez?

	Értékelési terv
	- Csoportmunka és kooperáció: 20%
- Feladatmegoldás, önálló értelmezés: 30%
- Prezentáció: 30%
- Önálló reflexió és önértékelés: 20%
Értékelés szempontjai: kreativitás, szakmai helytállás, együttműködés, kommunikáció, prezentáció minősége.

	Projekt menete
	1. foglalkozás:	Comment by Gál Anikó: 
A projekt teljes menete ismertetésre kerül az oktató által. Ezt segíti egy vetített prezentáció – mely előre elkészítendő, és egy mintának szánt prezentáció a mellékletek között is található. A bemutatás érinti a projektmenedzsment eszközt Trello, a tervezett értékelési eszközt (Google Classroom kurzus, Teams,), a munka részletes menetét és a készítendő eredménytermékeket. Cél: a projekt és a projektmenedzsment eszköz megismerése, felhasználói szintű megismertetése.
2. foglalkozás
A csoportalakítást véletlenszerűen, Keamk segítségével végzi el az oktató. A csoportok elnevezése egy-egy építőipari szakma alapján történhet (pl. Ácsok, Burkolók, Mélyépítő technikusok, Épületszobrászok, Bádogosok). Egy-egy csoport létszáma maximálisan 4-5 fő legyen, 4-5 csoportban, azaz 16-25 fő részvételével számolunk. Cél: A kooperatív munka tudásszintetizáló és közösségformáló hatásának kihasználása.
Építőipari tevékenységcsoportok és szakmák összegyűjtése csoportonként. Egy csoport adjon legalább három tevékenységcsoportot és három szakmát. A tanulók a tevékenységcsoportokat beküldik egy Lino felületre az adott táblához tartozó speciális e-mail cím használatával, amit az oktató bocsájt a diákok rendelkezésre. (Módszertani részletek a 4. számú mellékletben).
A következő lépés az építőipari tevékenységcsoportok sorrendbe rendezése a technológiai sorrendnek megfelelően csoportonként.
Szakmák hozzárendelése a megfelelő tevékenységcsoporthoz – csoportonként, közös megbeszélés, közös gondolkodás, esetleg vita. Cél: Az egyes építőipari szakmák felismerése és besorolása a megfelelő tevékenységcsoportokba, egymás véleményének meghallgatása, elfogadása, vagy elvetése, a verbális kommunikáció és a vitakultúra fejlesztése.
3. foglalkozás
Az okosházzal kapcsolatos fogalmak, információk összegyűjtése a Mentimeter szófelhő eszköz segítségével – pl. Mi jut eszedbe, ha azt hallod, hogy okosház, vagy intelligens épület? Az eredmények mentésre, majd kiküldésre kerülnek a csoportoknak az Okosház Fogalomtár elkészítéséhez. A Fogalomtár a teljes projekt során folyamatosan bővítendő, és a projekt zárókiadványába részben, vagy egészben beledolgozandó. A végleges csoportok kialakítását követően (4. foglalkozás) a Fogalomtár karbantartására csoportonként egy-egy alkalmas tanuló kerül kijelölésre. Neki többek közt az is a feladatai közé fog tartozni, hogy folyamatosan figyelje, hogy mely új okosházzal kapcsolatos fogalmak kerültek a felszínre a csoportban, és azt röviden, érthetően megfogalmazza a Fogalomtár részére, esetleg a csoporttagok segítségével. TKM-táblázat készítése az okosházzal kapcsolatban. Cél: az okosházzal kapcsolatos előzetes tudás felmérése, és a Fogalomtár megalapozása.
4. foglalkozás
Készségek, képességek, érdeklődési körök felmérése annak érdekében, hogy lehetőleg mindenki az érdeklődésének, illetve a készségeinek, képességeinek leginkább megfelelő feladatot tudjon végezni a továbbiakban, illetve lehetőleg minden csapatban heterogén legyen az érdeklődési körök összetétele, online kérdőív segítségével. A javasolt kérdéseket a 6. számú melléklet (Online kérdőív javasolt kérdései az önértékelés alapú készség-, illetve képességfelméréshez, a csoportalkotás céljából) tartalmazza. A kérdések csak javaslatok, melyeket az oktató pedagógiai céljainak pontosabb kiszolgálása érdekében szabadon bővíthet vagy átalakíthat. A jellemző készségek lehetnek pl.: CAD tervezés, programozás, elektronikai kapcsolás építése, térlátás, esztétikai érzék, rendszerező képesség, kiadványszerkesztés, kézi rajzolás (vázlatkészítés), idegennyelv-ismeret stb.
A készségek felmérését újabb csoportszervezés követi, mely csoportok innentől kezdve a projekt végéig együtt fognak dolgozni. A csoportszervezés a felmért készségek és képességek alapján, a már használt Keamk eszköz segítségével, vagy oktatói beosztás alapján történik. A csoportnevek lehetnek most az okosházhoz kapcsolódó fogalmak szerint, pl.: Hálózat, Szenzor, Vezérlő, Végrehajtó (vagy Aktor), Interfész, vagy ezekhez hasonló; akár a már megkezdett és folyamatosan bővülő Fogalomtár is segíthet ebben. Cél: Képességek alapján történő csoportszervezés a további munkafolyamatokhoz.
5-7. foglalkozás
A tanulók csoportonként közösen szerkesztett gondolattérképeket készítenek arról, hogy hogyan működik egy okosház, milyen elemei lehetnek, azok hogyan csoportosíthatók. A gondolattérképekhez felhasználható többféle digitális eszköz, példánkban a Coggle. Az 5. számú mellékletben további ingyenes gondolattérkép készítő eszköz is megjelölésre került, továbbá egy saját készítésű mintát is tartalmaz az okosház gondolattérképre. Az egyes gondolattérképeket a többi csoport a 3-2-1 módszerrel és pontozással értékeli. Az értékelési szempontokat az 5. számú melléklet tartalmazza. A TKM-táblázat ezután bővíthető a releváns tapasztalatokkal. A legjobbnak ítélt gondolattérképet ezután a tanulók közösen kiegészítik az abból kimaradt, de fontos információkkal, így egy teljes tartalmút kapnak, mely a Zárókiadvány része is lehet. 
Cél: Egyéni és csoportos otthoni kutatómunka, egyéni tanulásszervezéssel, internetes kutatás, okosházzal kapcsolatos ismeretbővítés, az ismeretek rendszerezése, az egyes logikai kapcsolatok grafikus ábrázolása; ezen keresztül a tanulók esztétikai érzékének, munkájukkal szembeni igényességének fejlesztése. 
8-9. foglalkozás
A foglalkozások során szenzorok és egyéb elektronikai eszközök (DC motor, szervomotor, kijelzők stb.) megismerése a feladat. A szenzorok a Keyestudio 37 in 1 csomagjából és az Elecfreaks Smart Home Kit-ből származnak. Az egyes eszközöket a Keamk eszköz segítségével véletlenszerűen kisorsoljuk a csapatok között, ez biztosítja a semlegességet és a csoportonként feldolgozandó eszközök közel azonos számát. A csoportok tagjai egymás között megegyezve (munkamegosztás belső megegyezés alapján) felosztják a feladatot (csoportkommunikáció), és a közösen szerkesztett Fogalomtárba, vagy annak mellékleteként elkészítve feldolgozzák az adott eszközről releváns tudnivalókat. Az információk a gyártók (Keyestudio, Elecfreaks) honlapjain hozzáférhetők. Szükség esetén egy példa bemutatásra kerülhet, és az információgyűjtés szempontjai is megadásra kerülnek, az egységesség és a tetszetős esztétikai Az értékelés csoportszintű, az egyes csoportok bemutatják az eszköztáblázatban az adott szenzorral, eszközzel kapcsolatosan megszerzett ismereteiket, ezáltal a többi csoport tagjai is új tudásra tesznek szert. A TKM-táblázat bővítendő a tapasztalatokkal! (13. számú melléklet) Cél: otthoni kutatómunka, dokumentált csoportonkénti eredménytermékekkel (eszköztáblázat), csoportos bemutatás (lehetőleg mindenki jusson szóhoz, mindenki dolgozzon fel legalább egy-egy szenzort vagy egyéb eszközt), oktatói értékelés értékelési táblázat alapján. Verbális készségek fejlesztése, új ismeret szerzése, szakszókincs bővítése és annak használata a bemutatás során.
10-12.foglalkozás
Csoportonként legalább egy, legfeljebb két okosház részlet megtervezése a feladat. 
Lehetőség van differenciálásra: 1 vagy 2, okosház részlet, külön szenzorral működő okosház részlet, valamint professzionális, több eszközt is kezelő, illetve vezérlő okosház részletek készíthetők.
alap okosház részlet elkészítése: ez a típus külön szenzort nem igényel, csak a micro:bit beépített szenzorait használja.
A tervek szabadkézi (de méretarányos) vázlatok, szerkesztett kézi rajzi vázlatok és számítógépes 2D, és/vagy 3D tervek (utóbbi pl. TinkerCad, 1/13. évfolyamon esetleg Graphisoft ArchiCad segítségével) egyaránt készíthetők, de a számítógépes tervkészítési mód nem jelent feltétlenül előnyt. 
Elkészítendő tervrészletek: 
· elvi működési terv, 
· megvalósítási terv, 
· micro:bit programkód(ok), 
· eszköz- és szerszámlista 
· beépítési terv (hogyan kerül beépítésre a részlet az okosház modellbe?). 
A terveket a csoport kártyáján lévő kijelölt helyre fel kell tölteni a Trello rendszerbe.
13-15.foglalkozás
Kiválasztás: A csoportok minden csoport által megtervezett okosház részletet megismertek, majd az általuk tervezett készletek közül kiválasztják azt az egy okosház részletet, amelyet az értékelés során a csoportok a legjobbnak tartottak, és a megfogalmazott kérdések, megjegyzések és javaslatok alapján tökéletesítve azt el fogják készíteni fizikailag is. Megtervezik végleges állapotban az okosház részlet alkotóelemeit a választott technológiához (3D nyomtatás, lézervágás, lézergravírozás), elkészítik a működtető programkódot, véglegesítik a működéshez szükséges kapcsolási rajzot, az eszközlistát, az anyagmennyiség számításokat, valamint az alapépületbe való beépítés tervét (otthoni munka csoportonként kb. 1 óra online konzultációs lehetőséggel). Ez utóbbi során egy időben az oktató, és egy adott csoport tagjai tartanak megbeszélést. Cél: a rendelkezésre álló digitális technológiákat és a megismert tervező eszközöket a tanulók komplex módon, kreatívan alkalmazva készítik el a gyártáshoz a modelleket, fejlesztve közben a problémamegoldási képességeiket, és szoftverhasználati rutinjukat.
16-20.foglalkozás
Gyártás: A tanulócsoportok által elkészített, a 3D nyomtatáshoz szükséges tervet („.stl”), a lézervágóhoz szükséges tervet („.rld”), a programkódot („.hex”) formátumban a csoportok tanulói önellenőrzés után feltöltik a megadott határidőre a Trello rendszer kijelölt kártyájára. Az oktató ellenőrzi a beérkezett terveket és szükség esetén javítást vagy módosítást javasol a felismert hiányosság, vagy hiba jelzésével, kevésbé kreatív diákok esetén akár megoldási javaslatot is tesz. A végleges tervezési anyagok alapján az oktató jóváhagyása után a műhelymester a 3D nyomtatást és a lézervágást/lézergravírozást elkészíti a következő kontakt alkalomra a módosított és véglegesített alapépülettel együtt.
A TKM-táblázat bővítendő a tervezési folyamat során szerzett tapasztalatokkal. A gyártás tényleges folyamatának magas időszükséglete miatt a lézervágás és a 3D nyomtatás műveleteit a műhelymester előre elkészíti a következő kontakt foglalkozást megelőzően, illetve az eszközszükségleti terv alapján összekészíti az egyes csoportok számára az összeállításhoz szükséges, legyártott alkatrészeket, valamint a tanulók által listába foglalt eszközöket és szerszámokat.
Összeszerelés: A csoportok tagjai az eszközlista alapján ellenőrzik a szükséges eszközöket, alkatrészeket és szerszámokat, majd a legyártott és összekészített elemekből összeállítják az okosház részleteiket. Lehetőség szerint végleges állapotban az alapépületbe történő beszerelés előtt kipróbálják az összeszerelt okosház részleteket. Amennyiben szükséges, akkor finomhangolják a mechanizmusokat, vagy a programkód egyes változóinak módosításával korrigálják a szerkezetek mozgásait. Ha szükséges – és a rendelkezésre álló idő elegendő a részegység újra gyártására –, akkor korrigálják az esetleges tervezési hibát, és a hibás részegységet újragyártják. A TKM-táblázat ebben a fázisban is bővíthető az összeszerelés és kipróbálás közben szerzett tapasztalatokkal. Cél: próba, összeszerelés, tanulságok levonása, tervkorrekciók szükség esetén, újragyártás.
21.foglalkozás
Kipróbálás: Az összeszerelés és az alapépületbe való beépítés után a tanulók kipróbálják a beépített produktumokat, okosház részleteket, ügyelve arra, hogy a kipróbálás ne fárasztásos tesztelést jelentsen, mert ezek a szerkezetek még nem tökéletesek, csak prototípusok. Ha valamelyik egység meghibásodik, vagy tönkremegy kipróbálás közben, akkor az idő hiányában már nem kerülhet javításra és újragyártásra, hacsak az nagyon gyorsan nem kivitelezhető. A TKM-táblázat bővítendő a kipróbálás során szerzett tapasztalatokkal is.
A kipróbálás után a csoportok értékelik saját munkájukat és a teljes projektfolyamatot. A reális önreflexió és a tárgyilagosság, valamint a teljeskörűség érdekében ehhez egy értékelési szempontlista áll rendelkezésre a mellékletek között – (9. számú melléklet - Értékelési szempontlista az okosház tervezési és építési folyamatának csoportszintű értékeléséhez).
22.foglalkozás
Makett tervezési és kivitelezési tapasztalatok, melyek átültethetők egy valódi okosház kivitelezésének folyamatába is. A makettépítés során a tanulók vélhetően számos tapasztalatra szert tettek. Ezeket végig gondolva a csoportok mindegyike fogalmazzon meg 1-2 olyan tanulságot, melyek egy valódi intelligens otthon tervezésekor, illetve kivitelezésekor is felhasználhatók. Itt elevenítsük fel a projekt elején összeállított tevékenységcsoport- és szakmalistát (linoit.com), és azok mentén haladva gyűjtsék össze a csoportok a tapasztalatokat. A TKM-táblázat bővíthető a tapasztalatokkal. A tervezés és az építés során szerzett tapasztalatok, valamint a makettépítés tanulságainak a valódi építési folyamatokba való átültetése igen értékes tudás. 
Az oktató egy online Redmenta (https://redmenta.com/) teszt segítségével győződik meg a tudásanyag elsajátításáról. A teszt eredménye osztályzattá konvertálva külön rögzítésre kerül a KRÉTA-ba, de a Classroomban is ponttá konvertálódik. (14. számú és 12. számú mellékletek) Cél: a „játékos építkezés” tapasztalatainak átültetése az építőipari területre. Pl. az épület alapozási munkái lényegében nem lesznek másfélék amiatt, mert okosházat építünk, de a nagy mennyiségű, jellemzően gyengeáramú kábelezés miatt gondolni kell a kábelezés elrejtésére, ami kihatással lehet a belsőépítészeti megjelenésre (pl. álmennyezet szükséges).
(A munka lezárását követően a projektvezető oktató – visszacsatolásként és további munkája segítése érdekében – egy rövid beszélgetést folytat a projektben résztvevő tanulókkal annak érdekében, hogy felmérje, hogy a teljes projekt során milyen benyomásaik voltak, mely részek voltak a leghasznosabbak, melyeket lenne célszerű módosítani vagy elhagyni, esetlegesen milyen további javaslataik vannak egy következő projekt tervezéséhez.)
23.foglalkozás 
Dokumentálás: A kipróbálás és az értékelés után állapotrögzítő fotó- és videófelvételek készülnek. Ügyeljünk arra, hogy a kipróbálható okosház részletek a videón lehetőleg működés (mozgás, jeladás, végrehajtás) közben is megfigyelhetők legyenek. Opcionálisan a videó anyagokból később lehet az iskola internetes platformjaira kedvcsináló marketinganyagokat készíteni, de ez már nem tartozik a projekt produktumaihoz.
24-25.foglalkozás
A teljes projektről az egyes csoportok fejezetenkénti munkamegosztással (sorsolás, vagy vállalás alapján) egy közösen szerkesztett online digitális zárókiadványt készítenek a Canva (vagy pl. a Google Docs) segítségével. A kiadvány elkészítéséhez a mellékletek között javasolt fejezetek találhatók (10. számú melléklet – Javasolt fejezetlista a zárókiadvány elkészítéséhez), de a javaslat a tapasztalatok mennyisége, minősége, vagy egyéb szempontok (pl. a diákok motiváltsága) alapján bővíthető vagy szűkíthető tetszés szerint. Célszerűen a zárókiadvány része lesz a TKM-táblázat, vagy annak egy bemutatásra érdemes, releváns része. Bekerülhet a kiadványba a legjobbnak ítélt, illetve a javaslatok alapján tökéletesített, az okosház felépítéséről és működéséről készített gondolattérkép, a látványosabb tervvázlatok, a legjobbnak ítélt végleges tervek (pl. képernyőfotóként), az érdekesebb, vagy a nagyobb kihívást jelentő programkódok, valamint akár azok elektronikus elérhetősége; illetve az Okosház Fogalomtár is.
A kiadvány fotókkal gazdagon illusztrált, látványos, ízléses legyen, helyenként a munka egyes mozzanatait, a közös munka hangulatát is pozitívan bemutatva, esetleg egy-egy humorosabb pillanattal együtt. Legyen benne észrevehető egy előre megtervezett és a teljes kiadványon átívelő grafikai koncepció, legyen következetes a stílusa és áttekinthető a szerkezete. A projektkiadvány feleljen meg az etikus internethasználat követelményeinek, szakszerű forrásjegyzékkel és szabadon felhasználható, forrásmegjelöléssel rendelkező fotókkal készüljön.

	A projekthez szükséges anyagok és eszközök
	Számítógép internet-eléréssel, DKA műhely, 1 lézervágó berendezés
1 db 3D nyomtató (pl. Craftbot +)
Tölthető AA és AAA méretű tölthető akkumulátorok, vagy AA és AAA méretű elemek, 2, 4, ill. 6 db elem vagy akkumulátor összekötésére alkalmas elemtartóval, illetve az alkalmazott vezérlőkártya tápellátásához szükséges csatlakozással (DC dugó, csupasz kábelvég)
Tölthető akkumulátorok esetén töltőberendezés
Forrasztóállomás (opcionális)
Kézi fúrógép, fúrószár készlet
Csiszolópapírok különböző finomsággal, tűreszelők



[bookmark: _Toc225514214]8. 6. ÉLELMISZERIPAR ÁGAZAT

	Projekt eleme
	Leírás

	Projekt címe
	· “Édes Természet: Gyümölcsök az élelmiszeriparban”

	Feladat leírása
	A projekt célja, hogy a tanulók megismerjék az élelmiszeripar meghatározó növényi eredetű nyersanyagai közül a gyümölcsöket, illetve átfogó képet kapjanak arról milyen sokféle felhasználási területe van ezeknek a nyersanyagoknak. A digitális eszközökkel támogatott projekt során a tanulók csoportokban dolgozva házi készítésű gyümölcsös süteményeket készítenek, melynek folyamatát digitális szakácskönyvben rögzítik. Ezen kívül elkészítik az anyagköltség számítást.
A projekt részét képezi egy idegen nyelvű prezentáció elkészítése is.

	Érintett tantárgyak köre
	Digitális kultúra, idegen nyelv, sütőipari ismeretek

	Évfolyam
	2/10. évfolyam

	Időtartam
	18 óra

	A tananyag célrendszerét kifejtő kérdések
	Hogyan legyünk egészségesek? Milyen egészségvédő hatása van a gyümölcsöknek? Milyen nyersanyagokból, hogyan készülnek a gyümölcsös sütemények? Mi mindenre használhatók a gyümölcsök?
Hogyan hasznosítja az élelmiszeripar a gyümölcsöket? Hogyan csoportosíthatók a gyümölcsök? Melyek a déligyümölcsök? Melyik gyümölcsöt termeszti hazánk legnagyobb mennyiségben? Melyek a száraztermésű (héjas) gyümölcsök?

	Értékelési terv
	- Csoportmunka és kooperáció: 20%
- Feladatmegoldás, önálló értelmezés: 30%
- Prezentáció: 30%
- Önálló reflexió és önértékelés: 20%
Értékelés szempontjai: kreativitás, szakmai helytállás, együttműködés, kommunikáció, prezentáció minősége.

	Projekt menete
	1-2. foglalkozás
A projekt kezdetén ismertetjük a tanulókkal a projekt témáját, menetét. Megbeszéljük, hogy milyen követelményeket, elvárásokat támasztunk a tanulókkal szemben. Az oktató létrehoz valamelyik tanulási platformban egy közös tárhelyet (pl.: Google Classroom). Ezen keresztül küldi el az oktató a tanulóknak a feladatokat és ide küldik vissza a tanulók a kért dokumentumokat. 
Ezt követően a projekt a tanulók előzetes tudásának felmérésével kezdődik, melynek célja a tanulók tudásának a témával kapcsolatos előzetes felmérése. Ezt Google kérdőív segítségével valósítjuk meg. A kérdőív válaszaiból, a szavakból, fogalmakból szófelhőt készítünk a WordArt alkalmazással.
6 csoportot alakítunk ki, mivel ennyi csoportba sorolhatók gyümölcseink.
A csoportok a következők:
1. csoport Almások
2. csoport Csonthéjasok
3. csoport Bogyósok
4. csoport Kabakosok
5. csoport Héjasok
6. csoport Déliek
3-4. foglalkozás
Megkezdődik a kutatómunka: az adott gyümölcs csoport tanulmányozása a megadott szempontok alapján. A tanulók az oktató által összeállított feladatlapok segítségével ismerik meg a gyümölcsöket.
A csoport feladatok a következők:
1. Almások
A tanulók tudják felsorolni és képek segítségével felismerni az almástermésű gyümölcsöket. Ismerjék meg, a gyümölcsöket feldolgozó élelmiszeripari ágazatokat, a gyümölcsök termésmennyiségét. Készítsenek képernyőfotót arról, hogy milyen útvonalon és mennyi idő alatt lehet eljutni tömegközlekedéssel Porcsalmára. Keressék meg és helyezzék el Magyarország térképén hazánk azon településeit, amelyek nevében szerepel valamelyik almástermésű gyümölcs neve. Gyűjtsenek olyan házi készítésű gyümölcsös sütemény recepteket, amelyek készítéséhez valamelyik almástermésű gyümölcs szükséges.
2. Csonthéjasok
A tanulók tudják felsorolni és képek segítségével felismerni a csonthéjas gyümölcsöket. Ismerjék meg a gyümölcsöket feldolgozó élelmiszeripari ágazatokat, a gyümölcsök termésmennyiségét. Készítsenek képernyőfotót arról, hogy milyen útvonalon és mennyi idő alatt lehet eljutni tömegközlekedéssel Újfehértóra. Keressék meg és helyezzék el Magyarország térképén hazánk azon településeit, amelyek nevében szerepel valamelyik csonthéjas gyümölcs neve. Gyűjtsenek olyan házi készítésű gyümölcsös sütemény recepteket, amelyek készítéséhez valamelyik csonthéjas gyümölcs szükséges. 
3. Bogyósok
A tanulók tudják felsorolni és képek segítségével felismerni a bogyós gyümölcsöket. Ismerjék meg a gyümölcsöket feldolgozó élelmiszeripari ágazatokat, a gyümölcsök termésmennyiségét. Készítsenek képernyőfotót arról, hogy milyen útvonalon és mennyi idő alatt lehet eljutni tömegközlekedéssel Tokajba. Keressék meg és helyezzék el Magyarország térképén hazánk azon településeit, amelyek nevében szerepel valamelyik bogyós gyümölcs neve. Gyűjtsenek olyan házi készítésű gyümölcsös sütemény recepteket, amelyek készítéséhez valamelyik bogyós gyümölcs szükséges. 
4. Kabakosok
A tanulók tudják felsorolni és képek segítségével felismerni a kabakos gyümölcsöket. Ismerjék meg a gyümölcsöket feldolgozó élelmiszeripari ágazatokat, a gyümölcsök termésmennyiségét. Készítsenek képernyőfotót arról, hogy milyen útvonalon és mennyi idő alatt lehet eljutni tömegközlekedéssel Hódmezővásárhelyre. Keressék meg és helyezzék el Magyarország térképén hazánk azon településeit, amelyek nevében szerepel valamelyik kabakos gyümölcs neve. Gyűjtsenek olyan házi készítésű gyümölcsös sütemény recepteket, amelyek készítéséhez valamelyik kabakos gyümölcs szükséges. 
5. Héjasok
A tanulók tudják felsorolni és képek segítségével felismerni a héjas gyümölcsöket. Ismerjék meg a gyümölcsöket feldolgozó élelmiszeripari ágazatokat, a gyümölcsök termésmennyiségét. Készítsenek képernyőfotót arról, hogy milyen útvonalon és mennyi idő alatt lehet eljutni tömegközlekedéssel Milotára. Keressék meg és helyezzék el Magyarország térképén hazánk azon településeit, amelyek nevében szerepel valamelyik héjas gyümölcs neve. Gyűjtsenek olyan házi készítésű gyümölcsös sütemény recepteket, amelyek készítéséhez valamelyik héjas gyümölcs szükséges. 
5. Déliek
A tanulók tudják felsorolni és képek segítségével felismerni a déligyümölcsöket. Ismerjék meg a gyümölcsöket feldolgozó élelmiszeripari ágazatokat, a gyümölcsök termésmennyiségét. Készítsenek képernyőfotót arról, hogy milyen útvonalon és mennyi idő alatt lehet eljutni tömegközlekedéssel Hódmezővásárhelyre. Keressék meg és helyezzék el Magyarország térképén hazánk azon településeit, amelyek nevében szerepel valamelyik déligyümölcs neve. Gyűjtsenek olyan házi készítésű gyümölcsös sütemény recepteket, amelyek készítéséhez valamelyik déli gyümölcs szükséges. 
A feladatlapokat az oktató megosztja csoportonként a projekt kommunikációs felületén. Célunk, hogy a tanulók minél több információt ismerjenek meg a növényi eredetű nyersanyagok közül a gyümölcsökről. A feladatok megoldásának sorrendjét a csoport tagjai önállóan határozzák meg, azonban nagyon fontos az önálló munkavégzésre való képesség, illetve az, hogy mindenki időben készen legyen a rá bízott feladattal. A feladatlapokban szereplő feladatok változatosak, sok érdekességet tartalmaznak. A feladatlapok eredményes megoldásához online térkép, videoanyagok, fényképek állnak a tanulók segítségére. A megoldáshoz szükséges linkeket az oktató a feladatlapon feltünteti. 
A csoportfeladatokat a munka megkezdése előtt a tanulók felosztják egymás között. A munka közben folyamatosan egyeztetnek, megbeszélik az elvégzett feladatokat és szükség esetén korrigálnak. A feladatlapok kitöltése közben az oktató segítséget, útmutatást nyújt a tanulóknak. Amennyiben szükséges videokonferenciát tarthat az oktató a tanulóknak. Az oktató az értékelőtáblázat segítségével értékeli a tanulók munkáját. Az oktató a közös felületen ad tájékoztatást a tanulóknak a feladatok elvégzéséről és a szükséges korrekciók elvégzésére. Az oktató által elkészített feladatlapot a tanulók is értékelik a 9. mellékletben található kérdésekkel. Ezzel adnak visszajelzést az oktatónak a feladatlapokról. Ennek ismeretében teszi meg az oktató a szükséges korrekciókat. A visszajelzést a tanulók a kérdésekre válaszolva írásban adják meg, amit a közösen használt Tanteremben küldenek vissza az oktatónak, majd megbeszélik.
5. foglalkozás
Miután a tanulók megoldották a feladatlapokat, az összegyűjtött információkat (illetve azok linkjeit) csoportonként fürtábrába rendezik, tehát gondolattérképet készítenek. 
A gondolattérkép az egy kulcsszavas tanulási technika vizuális formában. Ez segít az információ memorizálásában, megértésében.
A gondolattérkép készítése a tanulók fantáziájára van bízva. Fontos azonban, hogy legyen benne fotó a gyümölcsökről, tartalmazza a gyümölcsök élettani hatásait, élelmiszeripari feldolgozhatóságát. Legyen benne képernyőfotó az útvonaltervről és adatok a gyümölcsök termésmennyiségéről. Tartalmazza továbbá a topográfiai feladat megoldását is. 
6-7. foglalkozás
Ezt követően a csoportok párokba rendeződve (oktató dönti el) bemutatják egymásnak az elkészült gondolattérkép alapján az adott gyümölcscsoportról tanult információkat. Itt 3-2-1 típusú értékelés történik. Ennek az értékelésnek az a lényege, hogy a csoporttagok összeülnek és megvitatják az elvégzett feladatokat. Először az egyik csoport mutatja be a munkáját a másiknak, majd cserélnek. 3 kérdést, 2 megfigyelést és 1 javaslatot tesznek a csoportok egymásnak, akik ennek alapján elvégzik az esetleges korrekciókat a feladatokban. A csoportok értékelik, pontozzák egymás munkáját. A csoport értékelésére kapott pontot minden tanuló megkapja. Az oktató is értékeli a gondolattérképet értékelő táblázat segítségével.
8.-9. foglalkozás
Miután mindegyik csoport kisorsolta a készítendő házi készítésű gyümölcsös süteményt, elkészíti annak nyersanyag költség tervezetét táblázatkezelővel. Az oktató segíti a készítés folyamatát. Útmutatásként küld a tanulóknak egy mintát, aminek a segítségével a tanulók el tudják készíteni a sütemény költségvetés tervezetét.
A tanulócsoportok által elkészített terv értékelését csoportonként 1 tanuló és az oktató végzi az értékelő táblázat (13. melléklet) segítségével. Az oktató a közös felületen visszajelez a költségvetési tervvel kapcsolatban.
A költségvetési terv értékelése után következik a produktum, a házi készítésű gyümölcsös sütemény elkészítése. A csoportok a következő 4 foglalkozás alatt (10. - 13. foglalkozás) készítik el a házi készítésű gyümölcsös süteményt.
10. foglalkozás
Először az oktató megbeszéli csoportonként a tanulókkal a kisorsolt gyümölcsös sütemény készítésének lehetőségeit. A készítés módját mindenképpen a csoportok határozzák meg, hiszen így lesz a sütemény házi jellegű. Az oktató csak akkor adjon tanácsot, ha a csoporttagok esetleg nem jutnak kompromisszumra, vagy az oktató segítségét kérik.
11.-12. foglalkozás
A házi készítésű gyümölcsös sütemény elkészítése a tanműhelyben. Az oktatónak minden csoport számára biztosítania kell a szükséges nyersanyagokat, eszközöket, gépeket. A tanműhelyben a tanulók telefonjaik segítségével fotókat, felvételeket készítenek a sütemények készítésének folyamatáról, a felhasznált nyersanyagokról, a használt eszközökről, gépekről és a produktumról.
13. foglalkozás
Az elkészült süteményeket a csoportok tálalást követően (ez is a feladat része) bemutatják, majd megkóstolja, illetve pontozzák értékelő táblázat segítségével. Az oktató minden foglalkozáson legyen jelen, hogy probléma esetén tudjon segítséget nyújtani a tanulóknak.
14-15. foglalkozás
Digitális szakácskönyv készítése 
Az osztály közösen egy blogot hoz létre, amelybe mindegyik csoport feltölti az általa készített gyümölcsös sütemény előállítási folyamatát bemutató fotókkal illusztrált szöveges dokumentumokat. A feltöltés előtt a dokumentumokat a tanulók elküldik az oktatónak a közös felületre ellenőrzés céljából (az oktató szükség esetén korrigál).
16-17. foglalkozás
Idegen nyelvi produktum elkészítése. A gyümölcsös sütemények készítéséhez szükséges nyersanyagok felsorolása és a készítés folyamatának rövid vázlatszerű leírása. Ebből a tanulók készíthetnek egy prezentációt. Az elkészített prezentációt az oktató értékelő táblázattal értékeli. 
18. foglalkozás
Befejezésként kitöltik a TKM táblázat (2. melléklet) harmadik oszlopát, miután átgondolták, hogy mit tanultak a projekt során. Ezt követően a tanulók együttműködést értékelő lapot töltenek ki, mellyel mindenki a saját és a csoporttárs munkáját értékeli. 
Az oktató értékeli a csoportok munkáját.

	A projekthez szükséges anyagok és eszközök
	Számítógép internet-eléréssel, nyomtató.

